**Program 2019 – 2023**

**Vestfold og Telemark Arbeiderparti**

**Arbeiderpartiets hovedmål for Vestfold og Telemark fylke**

* Arbeiderpartiets grunnideer er likeverd og likerett, utjamning og fordeling. Slike mål kan kun oppnås gjennom aktiv politisk styring. Alle deler av fylket skal ha muligheter til utvikling, basert på stimulering av lokale fortrinn og så langt det er mulig, avhjelping av lokale utfordringer.
* Verdiskaping og sysselsetting er fundamentet for velferd og bosetting. Sentrale virkemidler som samferdselspolitikk, utdanningspolitikk, næringspolitikk og kulturpolitikk skal hver for seg og sammen innrettes slik at de tjener formålet om rettferdig fordeling, arbeid for alle og trygg, bærekraftig verdiskaping i hele fylket.
* I videregående opplæring er målet at alle elever skal fullføre og bestå. De som av ulike årsaker likevel ikke klarer dette, skal ha individuell mulighet til å oppnå dokumentert kompetanse.
* I regional utvikling skal det brukes differensierte virkemidler som gjør at alle deler av fylket skal kunne utvikle seg ut fra sine forutsetninger. Dette forutsetter en aktivt målretta – ikke næringsnøytral – politikk for arbeids- og næringsliv.
* Fylket skal i all egen virksomhet og i alle sine innkjøp og kontraktsinngåelser sørge for at arbeidslivets avtaler etterleves. Alle former for sosial dumping, svart arbeid og andre omgåelser av lover, avtaler og regelverk skal bekjempes aktivt.
* Fylket skal være en motor i samfunnsbyggingen. Offensiv samfunnsutvikling forutsetter initiativ til og stimulering av samarbeid. Vi vil samarbeide med kommunene, arbeidslivets organisasjoner, frivillig sektor, nabofylker og andre, både nasjonalt og internasjonalt.

**Vi bygger et nytt fylke**

Å bygge to fylker sammen til ett er noe nytt i Norges historie.  Arbeiderpartiet ber om din tilslutning og støtte slik at vi sammen bygger Vestfold og Telemark fylke på våre felles ideer om solidaritet, frihet og  fellesskapsløsninger.

**Arbeiderpartiet vil**

* Utvikle et nytt velfungerende og effektivt fylke så raskt som mulig. Fylket skal utføre oppgavene sine med høy kvalitet basert på best tilgjengelige kunnskap.
* Kjempe for at Vestfold og Telemark får gjennomslag hos statlige myndigheter på alle områder, som samferdsel, næringsutvikling, utflytting av statlige arbeidsplasser, videreutvikling av universitetet, mm.
* Ta vare på og utvikle lokal tilhørighet og identitet.
* Være garantist for ansattes rettigheter.
* Sikre et trygt, velfungerende arbeidsliv i tråd med lov og avtaleverk, ved at fylkeskommunen alltid skal benytte seg av de strengeste seriøsitetsbestemmelsene som er tilgengelige ved kontraktsinngåelser. Fylkeskommunen skal alltid tilstrebe å dra nytte av beste kjente tilgjengelige praksis og om nødvendig videreutvikle den
* Satse på egne ansatte, slik at innleie skal benyttes i en så liten grad som mulig

**Vi utvikler hele fylket**

Å utvikle det nye fylket fra fjell til kyst er en grunnleggende ambisjon. I frihetsbegrepet ligger også frihet til å velge bosted. Vi vil derfor legge til rette for at det skal være best mulig å leve og bo i alle deler av fylket. For å lykkes med dette, må vi ha forpliktende samarbeidsarenaer mellom fylkeskommunen og kommunene, interesseorganisasjonen og næringslivets organisasjoner.  
En grunnleggende premiss for Arbeiderpartiet er å utvikle hele fylket basert på prinsippene om bærekraft. Vi skal styrke grunnlaget for framtidige generasjoner

**Arbeiderpartiet vil:**

* At kommuner og fylkeskommune arbeider tett sammen for å lykkes med utvikle i hele fylket.
* Videreutvikle og styrke satsingen på gründerhus, næringshager,  inkubatorer og innovasjonskontrakter, for å stimulere nyetablering og gründervirksomhet i alle deler av fylket
* Opprettholde et desentralisert tilbud av  videregående skoler. Det er et mål at flest mulig unge kan bo hjemme under opplæringen.
* Fortsette samarbeidet med bedrifter og offentlig sektor i bred forstand for å sikre at det er nok lærlingeplasser i relevante fag spredt i hele fylket.
* Stimulere til utvikling av nye produkter fra jordbruk, skogbruk og fiske. Primærnæringene er avgjørende for bosettingen både i by- og bygd. De representerer en betydelig verdiskaping og har et stort potensiale for både økt produksjon og mer foredling av produktene sine.
* Ta vare på og øke matjord-arealet i Vestfold og Telemark.
* Ta initiativ til samarbeid mellom primærnæringene, reiselivsnæringen og utdanningsinstitusjonene for å utvikle nye konsepter for reiselivet.

**Vi utdanner mennesker for livet**

**Livslang læring, høyere utdanning og forskning**

En av Arbeiderpartiets viktigste grunnverdier er lik rett til utdanning, uavhengig av økonomisk og sosial bakgrunn. Sosial ulikhet har negative sosiale og helsemessige konsekvenser og vi vil at et god og trygg offentlig skole tilbys alle barn.

Kompetanse er nødvendig for utvikling av både den enkelte og av fellesskapet. Ny kunnskap bidrar til verdiskapning og omstilling i lokalsamfunn og regioner. Målet er flere trygge arbeidsplasser, bedre tjenester for innbyggerne og  bærekraftig samfunnsutvikling.

Videregående opplæring er en hovedoppgave. Dessuten skal  fagskoleutdanningen gi solid, høyere yrkesfaglig kompetanse, basert på arbeidslivets behov. Vestfold og Telemark  trenger flere fagarbeidere og dette behovet vil forsterke seg i tiden framover.

Vestfold og Telemark vil samarbeide nært med Universitetet i Sørøst-Norge for  å utvikle studietilbudene og medvirke til å gjøre USN til en kraftfull regional aktør.

**Arbeiderpartiet vil:**

* Sikre at det nye fylket Vestfold og Telemark består av tre inntakssoner for de videregående skolene – Vestfold, Grenland og Øvre Telemark
* Satse mer på opplæring for minoritetsspråklige, flyktninger og innvandrere for å bedre integreringen
* Støtte utdannings- og utviklingstiltak som bidrar til innovasjon i omsorg, offentlig tjenesteyting og helse- og velferdsteknologi.
* Tilstrebe balanse mellom elevenes og studentenes ønsker og arbeidslivets behov på kort og lang sikt
* Sikre at utdanningsinstitusjonene har utstyr og læremidler som er i tråd med næringslivets behov.
* Sikre at fagskolene tilbyr solide, kvalitetssikrede yrkesutdanninger av høy kvalitet som kan levere etterspurt kompetanse til arbeidslivet
* Utvikle og benytte flere læringsmodeller i samarbeid med arbeidslivet, blant annet via nettbasert opplæring
* At alle elever skal ha tilgang til skolehelsetjeneste hver dag.  Åpne for «e-helsesøster» slik at ungdom kan kontakte sin skolehelsetjeneste gjennom digitale plattformer.
* Etablere tverrfaglige team innen videregående opplæring, bestående av eksempelvis vernepleiere, sosionomer, psykologer for å øke satsingen på et bedret psykososialt skolemiljø.
* At de videregående skolene skal tilby elevene et gratis måltid daglig
* Si nei til etablering av nye, kommersielle privatskoler
* Utvikle varierte utdanningsløp slik at antall ungdom som fullfører videregående opplæring blir tilnærmet 100%.
* Opprette linjer eller valgfag som omhandler klima, energi og miljøteknikk
* At fylket skal øke antallet lærlinger i egen organisasjon – innenfor flest mulig fagbrevsområder

**Vi knytter fylket sammen**

Skal vi nå målsettingene for bosetting, næringsutvikling og gode levekår over hele fylket, må vi ha infrastruktur og reise- og transportmuligheter. Fylkeskommunen har en betydelig del av ansvaret for at ting kan fungere i alle deler av fylket. Fylket eier mer enn 3000 km fylkesveg. Vi vil samarbeide med staten som eier av riksveger og eier av jernbanenettet og med kommunene som eiere av kommunevegnettet og havnene. Vår felles ambisjon er å delta i utviklingen av et moderne og bærekraftig transportnett i fylket, til andre deler av landet og ut i Europa og verden for øvrig. Dette omfatter også bredbånd og gode muligheter for miljøvennlig transport som gange og sykling.

**Arbeiderpartiet vil:**

* Forbedre kvaliteten på fylkesvegnettet
* Prioritere gang- og sykkelstier og andre trafikksikkerhetstiltak foran økt framkommelighet for privatbilen.
* Videreføre og videreutvikle ordningen med byvekstavtaler I Grenland og inngå i byvekstavtale for Vestfoldbyen.
* Fortsette satsingen på kollektivtrafikk, blant annet via et felles billettsystem som sikrer sømløs transport på tvers av fylkesgrensene.
* Kreve videreutvikling og vedlikehold av Bratsbergbanen, samt at dagens tilbud på Sørlandsbanen opprettholdes og videreutvikles. . Regiontog-forbindelse til og fra Sandefjord lufthavn, Torp er målet.
* Utøve aktivt eierskap og videreutvikle Sandefjord lufthavn, Torp som sørøstlandets alternativ til Oslo lufthavn, Gardermoen.
* Kreve raskere framdrift av dobbeltspor gjennom Vestfold, snarlig realisering av moderne jernbane fram til Skien og videreføring av dobbeltspor fra Porsgrunn til Brokelandsheia.
* At det i alt planarbeid legges vekt på at veg, bane, havner og flyplasser sees i sammenheng - for at både passasjerer og gods skal kunne transporteres mest mulig miljøvennlig og effektivt.
* Sørge for at riksvegene gjennom fylket har høy nasjonal prioritet, med spesiell oppmerksomhet på utvikling av E18, E134 og RV 36, som binder fylket sammen med både Østlandet, Sørlandet og Vestlandet.
* Opprettholde dagens fylkeskommunale ferjetrafikk.

**Vi sikrer arbeid og inntekt**

Arbeid til alle er vårt viktigste mål. For å skape full sysselsetting og god velstandsutvikling er det helt nødvendig med et mangfold av bedrifter som lykkes, og som bidrar til en sterk verdiskaping. Arbeid er helt dominerende for verdiskapingen og bygging av velferd. Arbeid er en viktig del av det sosiale limet som bringer menneskene sammen og gir muligheter for å løfte i flokk til felles beste.   
Vestfold og Telemark fylke har et svært variert arbeidsliv. Det er i seg selv et stort fortrinn. Mangfold skaper mangfold og dynamikk. Derfor står en aktiv og framtidsrettet næringsutvikling sentralt i vår politikk. Landbruk, matproduksjon, skogbruk og mineraler er framtidsretta næringer som fylket må hegne om. Flere lønnsomme arbeidsplasser er en forutsetning for å opprettholde og øke folketallet i vårt nye fylke.

**Arbeiderpartiet vil:**

* være en pådriver for å videreutvikle landbruket i alle deler av det nye fylket
* legge til rette for økt samarbeid innenfor matproduksjon og videre foredling
* støtte opp om  bedrifter som foredler skog, og bidra til bærekraftig skogforvaltning
* legge til rette for etablering av industri
* sikre fylkets mineralforekomster
* i samarbeid med kommunene sikre klargjøring av arealer til fortsatt utvikling av industri og næringsformål
* være i front når det gjelder arbeid med etablering av såkornfond, innovasjonsmidler og andre tilskuddsordninger
* etablere en støtteordning for beitedyr i utvalgte landskapsområder, for å bevare kulturlandskapet
* sikre at vår nye fylkeskommune også er en arbeidsplass for personer med nedsatt funksjonsevne. Universell utforming skal være et bærende prinsipp i all fylkeskommunal virksomhet
* Fylkeskommunen skal motarbeide alle former for diskriminering og i tillegg sikre lik lønn for likt arbeid

**Vi bidrar til meningsfulle liv for alle**

Alle som bor i Vestfold og Telemark skal ha mulighet til livsutfoldelse fra barndom til alderdom. Vår ambisjon er å bidra til utvikling og tilbud som appellerer til de som bor i fylket vårt. Da må vi spille på lag med kulturlivet og de frivillige organisasjonene.  Folkehelsearbeidet skal bedre den enkeltes livskvalitet gjennom hele livet og er vårt fundament for et likere og bedre samfunn.

**Arbeiderpartiet vil:**

* + Stimulere det lokale kulturlivet til å videreutvikle sitt kulturuttrykk og bygge videre på sine lokale kulturtradisjoner
  + Styrke formidlingen og forskningen på vår felles historie innen vår kulturarv, som vikingtiden, skikultur, skipsfart, gruvedrift og tømmerdrift. Kulturminner av nasjonal og regional verdi må sikres
  + Gi alle tilgang til vår unike kystlinje, fjell og natur. Verne om allemannsretten og hundremeters-beltet
  + Forsterke arbeidet med trygge oppvekstmiljøer i byene for alle, og skape mer sykkelvennlige bomiljøer og miljøgater. Vi vil stimulere til vern av flere grønne lunger ved boligbygging
* Samarbeide med kommunene om utvikling av bibliotekene, for å bidra til å styrke og hegne om gratisprinsippet og sikre gratis lavterskel-arenaer
* Øke antall langsiktige samarbeids- og partnerskapsavtaler med frivillige organisasjoner for å stimulere til god folkehelse
  + Arbeide for å sikre at frivillige organisasjoner får forutsigbare  rammebetingelser og finansiering, for eksempel full moms-kompensasjon
  + Stimulerer til samarbeid for bygging av idrettsanlegg med regional verdi
  + Legge til rette for kulturbasert næring
  + gjøre våre turistmål mer tilgjengelige med parkering, toaletter, skilting og annen nødvendig infrastruktur
  + Videreutvikle Verdensarven, Rjukan - Notodden Industriarv, som signaturattraksjon
  + Støtte opp om viktige kulturinstitusjoner i fylket, som for eksempel museene, Teater Ibsen, Stella Polaris, Grenland Friteater og festivaler som har betydning for regionen vår
  + Arbeide for et kulturkort, eller andre tiltak, som gir ungdom rimeligere tilgang til sosiale og kulturelle opplevelser
  + Utarbeide en felles nasjonalparkstrategi i det nye fylket, der en nasjonalpark knyttet til Mølen og omegn søkes etablert
  + Jobbe mot deponi for uorganisk avfall i Brevik